Minister Geoffrey Wever:
ORANJESTAD (AAN): Despues di e instalacion inicial di 50 luz aña pasa, ta intensifica e esfuerso pa mehora e visibilidad y seguridad den nos centro di ciudad cu instalacion di 100 palo di luz adicional nobo den nos centro di ciudad. E proyecto aki ta parti di e strategia holistico di revitalisacion di Oranjestad pa crea un ambiente mas sigur y atractivo pa tur su habitantenan, bishitantenan y empresarionan.
Minister Geoffrey Wever ta consciente di e complehidad di e retonan den nos centro di Oranjestad. Ta trahando pa crea e condicionnan necesario pa soluciona esakinan y asina por atrae mas inversion y bida atrobe den Oranjestad. E inversion aki ta enfoca specificamente riba aumenta e seguridad durante oranan di anochi, pa stimula e desaroyo di entretenimento y bida nocturno den centro di ciudad.
"Nos ta kere cu Oranjestad por ta e proximo luga unda tur hende ta desea di frecuenta y pa logra esaki ta necesario pa inverti den e infrastructura, e ambiente y e oportunidadnan pa entretenimento tambe. Nos ta trahando riba crea espacionan vibrante, cu mas bida y actividad, cu ta yama tanto localnan como turistanan pa disfruta di loke Oranjestad tin pa ofrece" segun Minister Geoffrey Wever.
E luznan ta planifica pa ser instala na fin di e segundo kwartaal di e aña aki y ta representa un compromiso serio pa mehora e calidad di bida den Oranjestad. Minister Wever ta determina pa sigui padilanti den su mision di transforma e ciudad den un luga vibrante y prospero pa tur su habitantenan. E esfuerso pa intensifica e seguridad ta un inversion di parti di ministerio di asuntonan economico den e futuro di Oranjestad, un compromiso cu ta demostra minister Wever su vision y empeño pa un ciudad mas sigur pa asina e por prospera.